b"\n_START_ARTICLE_\nLarry \xe2\x80\x9dRhino\xe2\x80\x9d Reinhardt\n_START_PARAGRAPH_\nLarry \xe2\x80\x9dRhino\xe2\x80\x9d Reinhardt (7. hein\xc3\xa4kuuta 1948 Florida, Yhdysvallat \xe2\x80\x93 2. tammikuuta 2012) oli yhdysvaltalainen kitaristi, joka soitti Iron Butterfly ja Captain Beyond -yhtyeiss\xc3\xa4._NEWLINE_Reinhardt aloitti uransa 1960-luvun loppupuolella floridalaisissa The Load ja Second Coming -yhtyeiss\xc3\xa4, kunnes p\xc3\xa4\xc3\xa4si kitaristiksi Iron Butterfly -yhtyeeseen vuonna 1970. Reinhardt oli mukana yhtyeen Metamorphosis-albumilla._NEWLINE_Iron Butterflyn hajottua vuonna 1971 Reinhardt ja basisti Lee Dorman perustivat Captain Beyondin, joka julkaisi kolme albumia 1970-luvulla pienell\xc3\xa4 kaupallisella menestyksell\xc3\xa4 ja vaihtuvilla kokoonpanoilla, kunnes hajosi lopullisesti vuonna 1978. Kasvavaa kulttisuosiota nauttiva yhtye palasi esiintym\xc3\xa4\xc3\xa4n vuosina 1998\xe2\x80\x932002._NEWLINE_Captain Beyondin ohella Reinhardt oli mukana muutamaan otteeseen Iron Butterflyn uudelleenkokoontumisissa. H\xc3\xa4n my\xc3\xb6s soitti Bobby Womackin, Robert Tepperin ja Mad Dancer -yhtyeen albumeilla. H\xc3\xa4nell\xc3\xa4 oli my\xc3\xb6s oma yhtye The Ryno Band, joka ei kuitenkaan levytt\xc3\xa4nyt._NEWLINE_2000-luvun puoliv\xc3\xa4liss\xc3\xa4 Reinhardtilla diagnosoitiin maksasy\xc3\xb6p\xc3\xa4, ja l\xc3\xa4\xc3\xa4k\xc3\xa4rit antoivat h\xc3\xa4nelle vuoden elinaikaa. L\xc3\xa4\xc3\xa4kityksen avulla sy\xc3\xb6p\xc3\xa4 saatiin kuitenkin kuriin, ja Reinhardt palasi musiikkimaailmaan julkaisemalla sooloalbumin Rhino's Last Dance vuonna 2009. H\xc3\xa4n menehtyi maksakirroosiin tammikuussa 2012."